
Dunaszekcső Községi Önkormányzat Képviselő-testülete

2/2011.

Jegyzőkönyv
Készült a Dunaszekcső Községi Önkormányzat Képviselő-testülete 2011. február  28. napján megtartott üléséről. 

Jelen vannak:
	Faller János
	polgármester

	Szabó Gergely
	alpolgármester


	Bíró Zsolt

Gombár János

Dr.Miklósa Mónika

Prucs András


	képviselők

	Pest Éva  körjegyző
	


 1. napirendi ponthoz: Fischer György HVB elnök        

 4.napirendi ponthoz: Mózes Gábor pénzügyi főelőadó

Igazoltan távol: Sándor József

Faller János polgármester köszönti a megjelenteket, megállapítja, hogy az ülés határozatképes, mert a megválasztott 7 fő képviselő közül 6 fő az ülésen megjelent. Javaslatot tesz az ülés napirendi pontjaira, melyet a testület újabb javaslat nélkül az alábbiak szerint egyhangúlag elfogad:

1.) Képviselő eskütétele

Esküvevő: Fisher György HVB elnök

Zárt ülésen: Várhegyi vízvezeték-felújítás kivitelezőjéről döntés

       előterjesztő: Faller János polgármester

2.) Ingatlanértékesítés

előterjesztő: Faller János polgármester

3.) MTKT társulási megállapodás módosítása

előterjesztő: Pest Éva polgármester

4.) 2011. évi költségvetés

előterjesztő: Faller János polgármester

5.) Lejárt határidejű határozatok, a két ülés között történt fontosabb események

előterjesztő: Faller János polgármester

6.) ÁSZ vizsgálatra intézkedési terv

előterjesztő: Faller János polgármester

NAPIRENDI PONTOK TÁRGYALÁSA

1.napirendi pont: Faller János polgármester: Ez a harmadik egymás utáni ciklus, hogy változás következik be a képviselő-testületben. Dr.Metz Judit körjegyző lett, az összeférhetetlenség megszüntetésére lemondott a képviselői mandátumáról. A következő a sorban Gombár János, aki előrelép Dr.Metz Judit helyére. Felkéri Fischer Györgyöt a HVB elnökét, hogy eskesse meg Gombár Jánost.

Fischer György HVB elnök: Köszönti a képviselő-testület tagjait. Felkéri a jelenlevőket, hogy az eskü idejére valamennyien álljanak fel. Felkéri Gombár Jánost, hogy az eskü szövegét mondja utána.

Az eskütétel után a HVB elnök átadja  Gombár Jánosnak a megbízólevelét, majd elhagyja az üléstermet.

------------------------------------------------------------------

Zárt ülés

------------------------------------------------------------------

2.napirendi pont: Faller János polgármester:  Balogh Krisztián dunaszekcsői lakos írásban kérelmet nyújtott be 6 db beépítetlen terület megvásárlására. A telkek nagysága 3.648 m2. A területen szőlőt kíván telepíteni a kérelmező. A környező területek zöme a tulajdonában van. Javasolja az értékesítést, az önkormányzat nem tudja a terület gondozását elvégezni. Javasol 125 Ft/m2 árat  meghatározni. 
Szabó Gergely: Egyetért az értékesítéssel, mert legalább 30 éve gondozatlanok ezek az önkormányzati ingatlanok. 

Faller János: Az összeget az eddig alkalmazott árak alapján javasolja. A szemben levő, dunai területen 400 Ft/m2 a telekár.

Több kérdés, hozzászólás nem hangzott el, a testület 6 szavazattal 0 ellenében a következő határozatot hozta:

13/2011.(II.28.) Kt.számú határozat

ingatlanértékesítésről

A képviselő-testület értékesíti az 5404/4-5404/10 hrsz-ú ingatlanokat, összesen 3.648 m2 beépítetlen területet 125 Ft/m2 áron Balogh Krisztián Dunaszekcső, Gálhegy dülő 1. szám alatti lakos részére.

Határidő: azonnal

Felelős: Faller János polgármester

3.napirendi pont: Pest Éva körjegyző: Az MTKT előterjesztés tervezetet küldött meg a társulási megállapodás módosításáról. A módosítás egyik oka a lakónépesség számának, és ezzel a szavazatszámok változása. A másik ok pedig az, hogy a szociális ellátást végző intézmények térítési díját kijelölt települések önkormányzatai állapítják meg rendeletben. Dunaszekcső alkot rendeletet az MTKT Idősek Klubja Dunaszekcsői tagintézményéhez tartozó települések vonatkozásában. Javasolja az előterjesztés szerinti döntés meghozatalát.
Kérdés, hozzászólás nem volt, a testület 6 szavazattal 0 ellenében a következő határozatot hozta: 

14/2011( II.28.) Kt. számú határozat

A Mohácsi Többcélú Kistérségi Társulás

Társulási Megállapodásának módosításáról

I. Dunaszekcső község Képviselő-testülete egyetért a Mohácsi Többcélú Kistérségi Társulás Társulási Megállapodásának 2011. január 1 .-jén hatályba lépő alábbi módosításával:

1. A Társulási Megállapodás I. fejezete az alábbi III. ponttal egészül ki:

„ III.  Az Szt. 92§(1) bekezdésében kapott felhatalmazás alapján rendeletalkotása kijelölt települési önkormányzatok 

Törvényi felhatalmazás alapján a személyes gondoskodást nyújtó ellátásokról, azok igénybevételéről, valamint a fizetendő térítési díjakról az alábbi kijelölt települési önkormányzatok alkotnak rendeletet:
- Egyesített Szociális Intézmény Mohács, Szociális Otthon Somberek intézményekre vonatkozóan a rendeletalkotásra kijelölt Mohács Város Önkormányzata;

- MTKT Idősek Klubja Dunaszekcső intézményre vonatkozóan a rendeletalkotásra kijelölt Dunaszekcső Község Önkormányzata, 

- MTKT Idősek Klubja Himesháza intézményre vonatkozóan a rendeletalkotásra kijelölt Himesháza Község Önkormányzata, 

- MTKT Idősek Klubja Majs intézményre vonatkozóan a rendeletalkotásra kijelölt Majs Község Önkormányzata, 

- MTKT Idősek Klubja Nagynyárád intézményre vonatkozóan a rendeletalkotásra kijelölt Nagynyárád Község Önkormányzata, 

- MTKT Idősek Klubja Sátorhely intézményre vonatkozóan a rendeletalkotásra kijelölt Sátorhely Község Önkormányzata, 

- MTKT Idősek Klubja Véménd intézményre vonatkozóan a rendeletalkotásra kijelölt Véménd Község Önkormányzata, 

- MTKT Gondozási Központja Lippó intézményre vonatkozóan a rendeletalkotásra kijelölt  Lippó Község Önkormányzata. 

2. A Társulási Megállapodás III.8. pontjában meghatározott számadatok a következők szerint módosulnak:

A 2011. évi arányok a következők: 

	 
	 
	 
	Szavazati és

	Település
	Lakosság száma
	Szavazatszám
	költségvetési

	 
	(2010.január 1.)
	 
	hozzájárulási arány

	Babarc
	788
	8
	1,57

	Bár
	587
	6
	1,18

	Belvárdgyula
	458
	5
	0,98

	Bezedek
	274
	3
	0,59

	Bóly
	3861
	39
	7,65

	Borjád
	474
	5
	0,98

	Dunaszekcső
	2105
	22
	4,31

	Erdősmárok
	98
	1
	0,20

	Feked
	209
	3
	0,59

	Geresdlak
	853
	9
	1,76

	Görcsönydoboka
	424
	5
	0,98

	Hásságy
	300
	3
	0,59

	Hímesháza
	1123
	12
	2,35

	Homorúd
	656
	7
	1,37

	Ivándárda
	253
	3
	0,59

	Kisbudmér
	120
	2
	0,39

	Kisnyárád
	207
	3
	0,59

	Kölked
	1108
	12
	2,35

	Lánycsók
	2667
	27
	5,29

	Lippó
	561
	6
	1,18

	Liptód
	242
	3
	0,59

	Majs
	1093
	11
	2,16

	Maráza
	203
	3
	0,59

	Máriakéménd
	547
	6
	1,18

	Mohács
	19670
	170
	33,33

	Monyoród
	194
	2
	0,39

	Nagybudmér
	221
	3
	0,59

	Nagynyárád
	746
	8
	1,57

	Olasz
	638
	7
	1,37

	Palotabozsok
	1009
	11
	2,16

	Pócsa
	195
	2
	0,39

	Sárok
	138
	2
	0,39

	Sátorhely
	681
	7
	1,37

	Somberek
	1615
	17
	3,33

	Szajk
	869
	9
	1,76

	Szebény
	468
	5
	0,98

	Szederkény
	1859
	19
	3,73

	Székelyszabar
	659
	7
	1,37

	Szűr
	299
	3
	0,59

	Töttös
	595
	6
	1,18

	Udvar
	168
	2
	0,39

	Véménd
	1588
	16
	3,14

	Versend
	952
	10
	1,96

	Összesen:
	51775
	510
	100,00


II. Dunaszekcső község Képviselő–testülete a Mohácsi Többcélú Kistérségi Társulás Társulási Megállapodásának módosításokkal egységes szerkezetbe foglalt szövegét a határozat melléklete szerinti tartalommal elfogadja.

Határidő: értelemszerű
Felelős: Faller János polgármester

Faller János: Kéri a képviselő-testület támogatását annak érdekében, hogy kezdeményezni kívánja az önkormányzat az MTKT-nál a dunaszekcsői idősek klubja szervezeti változását. Véménd önálló intézménye „befogadja” a dunaszekcsői tagintézményt, erről már tárgyalt a véméndi polgármesterrel, aki már a testülete állásfoglalását is kikérte. Várhatóan az MTKT áprilisi ülésén lesz lehetőség a szervezeti változás előterjesztésére. 
Kérdés, hozzászólás nem volt, a testület 6 szavazattal 0 ellenében a következő határozatot hozta:
15/2011( II.28.) Kt. számú határozat

az MTKT Idősek Klubja Dunaszekcső tagintézmény működtetése átszervezésének kezdeményezése

Dunaszekcső Község Önkormányzatának képviselő-testülete kezdeményezi a Mohácsi Többcélú Kistérségi Társulásnál a dunaszekcsői intézmény működtetésének átszervezését. 

Véménd község Önkormányzatának polgármesterével folytatott előzetes egyeztetések alapján a dunaszekcsői tagintézményt befogadhatják, beolvadhat a véméndi tagintézmény működésébe. 

Dunaszekcső község Önkormányzata kérelemmel fordul a Mohácsi Többcélú Kistérségi Társuláshoz, hogy vizsgálja meg az átszervezés lehetőségét. 

A képviselő-testület kéri, hogy Véménd község Önkormányzata a következő ülésén tárgyalja meg az intézmény összevonásának lehetőségét az MTKT-tól kapott állásfoglalás alapján. 

Véménd község Önkormányzatának döntése után és alapján Dunaszekcső község Önkormányzata kezdeményezi az MTKT Társulási Szerződésének módosítását. 

Határidő: kivonat megküldésére azonnal

Felelős: Faller János polgármester
              Pest Éva körjegyző 
4.napirendi pont: Faller János polgármester: A költségvetés tárgyalásának II. fordulójára az elsőn elhangzott változtatásokat átvezették a tervezetben. Ismerteti a változtatásokat. (jegyzőkönyv melléklete)
A változások miatt +4.248.000 Ft-tal több az előző évi pénzmaradvány igénybevétele a költségvetési egyensúly meglétéhez, azaz 47.261.000 Ft-ra változik. A beruházások, felújítások önereje 55.700.000 Ft.

Évközben bizonyosan változások lesznek. Az Idősek Klubja belépett az ÁFA körbe, ÁFÁ-t fizet és visszaigényel. Ezzel kapcsolatban Mohácsról várjuk a visszajelzést.
A közcélú foglalkoztatással meg nem valósítható feladatokra nagy valószínűséggel igénybe kell venni a Bár-Dunaszekcső Kft.-t. Fel kell venni a vezetővel a kapcsolatot a foglalkoztatandó emberek számának egyeztetése miatt. 
A város és községgazdálkodás szakfeladaton a dologi kiadások tervezése minimális szinten történt, biztos, hogy nem lesz elég. 

A gyermekélelmezés megoldásán nagyon sokat gondolkodott. Mi lenne a jobb? Ha visszavennénk, vagy továbbra is vállalkozással oldja meg az önkormányzat ezt a feladatot. Évente 10 millió forintot ad az önkormányzat a gyermek és idős élelmezésre. A számítások szerint, ha az önkormányzat visszavenné, még többe kerülne. Nagy probléma, hogy a SÁIO és AMI esetében az önkormányzat által fizetendő „pótlást” nem tervezték a költségvetésben. Az egyeztetések folynak. 

Ha az előző ülés javaslatai alapján elvont összegeket visszatesszük a feladatokhoz, akkor azt csak a pénzmaradvány terhére lehet megtenni.  A partfalas pályázathoz már fizettünk 16 millió forintot, ha az visszaérkezik, akkor lehetőség lesz a költségvetés módosítására. 

Gombár János: A 16 millió terhére minden visszakerülhet.

Szabó Gergely: Javasolja, hogy a lecsupaszított költségvetést fogadja el a testület. Később a rendelkezésre álló pénzek alapján bármikor módosítható a költségvetés. 

Prucs András: A Várhegyen nem várható plusz költség?

Faller János: A szerződések szerint nem. Remélhetőleg megjelenik az önerős pályázat, arra nagy szükség lenne. 

Bíró Zsolt: Eddig évközben mindig pozitív változás volt. Remélhetőleg ez most is így lesz. Számolni lehet-e azzal, hogy ha megépülne a mobil gát, akkor az ott lakók is beszállhatnának-e a megvalósításba. A kisbuszt meg kellene vásárolni. Nem feltétlenül kell készpénzért, hanem pl. lízing igénybevételével.  A kisbuszt és a mobilgátat szeretné évközben „visszavarázsolni” a költségvetésbe.
Szabó Gergely: Óvatosan kell tervezni, és a következőkben is át kell gondolni minden kiadást. A rezsiköltségek esetében a  tavalyi adatok alapján kerültek tervezésre, tehát bizonyos, hogy azok magasabbak lesznek. 

Faller János: Remélhetőleg beleférünk a tavalyi adatokkal. Más előre nem látható gondok lehetnek inkább. Bojler, kazán vásárláson kell majd gondolkodni. 

Összegezve: a visszaérkező 16 millió forintot szerepeltetjük a bevételi oldalon, kiadásként tervezzük a kisbuszt, és még ….

Szabó Gergely: Maradjon csak a busz, a többit majd évközben meglátjuk, és ha lesz rá keret, akkor módosítunk. 

Bíró Zsolt: Igen, azt sem szabad, hogy mindenki azt higgye, hogy mindent lehet. Csak dolgozunk, spórolunk, pályázunk, építünk, és elsiklunk dolgok mellett, ami a falu lakosságát érinti.

A fűtéskorszerűsítésen is gondolkodnunk kell, mert az  pl. „bevétel” lehet, mert takarékos, kevesebbe kerül.

Mózes Gábor: A kötött felhasználású normatívák 100%-ban, a szociális feladatok esetében csak az önerő került tervezésre. 

Gombár János: A 2010. évi CLXIX törvény tartalmazza, hogy mire és mennyi normatívát lehet igényelni. Vajon leigényelünk-e minden normatívát?

Mózes Gábor: Minden normatívát, amire jogosultak vagyunk, leigényelünk. 

Faller János: A munkavállalók SZJA csökkenésével az önkormányzatok is kevesebb pénzt kapnak. Az iskola és óvoda működtetését társulásba vittük, hogy megmaradhassanak az intézmények. Jelenleg nagyon komoly terheket ró az önkormányzatra a társulásos forma is. 

A kisbusz megvásárlása visszakerül a költségvetésbe. A módosítással elfogadásra javasolja a 2011.évi költségvetést. 

Több kérdés, hozzászólás nem volt, a testület 6 szavazattal 0 ellenében a következő rendeletet alkotta:

3/2011.(III.01.) számú
önkormányzati rendelet

a 

2011. évi költségvetésről

(Az elfogadott rendelet a jegyzőkönyv melléklete.)

5.napirendi pont: Faller János polgármester: Az ár- és belvízvédelemmel kapcsolatban adatszolgáltatási kötelezettsége van az önkormányzatnak. Nagyon fontos, hogy van-e tervünk e feladatokra. Az árvízvédelem során nagyon fontos a zsilip megépítése, a belvízvédelem esetében pedig nagy szerepet játszik a Diáki árok és a Fok patak. A Diási árok felújítása elkészült már, további feladat a meder előtte és utána. 
A Római közben elkészült a vendégfogadásra alkalmas két lakás. Igény merült fel a bérlésre, de lemondta, mert téli időszakban a fűtés hiányában nem lehet kiadni. Mindezek ellenére javasolja, hogy a bérleti díjakat meg kellene határozni a kiadás érdekében. Összesen 24 főt tudunk elszállásolni a két lakásban. Javasolja: 12-24 fő közötti létszám esetében 500 Ft/éjszaka (+idegenforgalmi adó), 12 fő alatt 800 Ft/éjszaka (+idegenforgalmi adó). 

Bíró Zsolt: Legalább 1500 Ft/éjszaka összegnek kell lennie. Sok helyen járt, tudja, hogy ez nagyon alacsony összeg.

Gombár János: 1000-1200 és 1500 Ft-ot javasol. Csoportok kedvezményben is részesülhetnének. 

Szabó Gergely: Ha a kiadásból lesz bevétel, akkor javasolja, hogy azt az összeget az épületre, a feladatra fordítsa az önkormányzat. A csoportok, a kedvezmények legyenek egyedi döntés alapján. 

Faller János: Már döntés is született erről, csak nem kerültek az eszközök beszerzésre. Pl. kerékpár, kajak. 

Fontos, hogy a lakásokat csak akkor lehet kiadni, ha már nem kell fűtés. 

Az elhangzott javaslatok: 

· 12-24 fő esetén 500 Ft/éjszaka, 12 fő alatt 800 Ft/éjszaka +idegenforg.adó

· 12-24 fő esetén 1200 Ft/éjszaka, 12 fő alatt 1500 Ft/éjszaka + idegenforg.adó

· 1500 Ft/éjszaka+idegenforg.adó

· 18 éves korig 1000 Ft/éjszaka+idegenforg.adó, 18  év felett 1200 Ft/éjszaka+idegenforg.adó

Az elhangzott javaslatok alapján 6 szavazattal 0 ellenében a következő határozatot hozta a testület: 

16/2011( II.28.) Kt. számú határozat

a Római köz 9.szám alatt turista szállás igénybevételének díjairól

A képviselő-testület a turistaszállás díját az alábbiak szerint határozza meg:

· 18 éves korig 1000 Ft/éjszaka+idegenforg.adó, 

· 18  év felett 1200 Ft/éjszaka+idegenforg.adó

Határidő: azonnal, a díjak alkalmazása 2011. évben

Felelős: Faller János polgármester
Gombár János pályázati lehetőségekről ad tájékoztatást (alternatív fűtés), majd átad a polgármesternek CD-n pályázatról tájékoztatót.

Faller János: Eredeti tervek szerint központi fűtőművet készültünk építeni, amely faaprítékkal működött volna. A terv megvalósítása megoldotta volna az iskola és a tornaterem, valamint a Hivatal és a Művelődési ház fűtését. A KÖH volt a megvalósítás akadálya. Nagy valószínűséggel újra megjelenik a kiírás a pályázatra. Ha megjelenik, akkor az önkormányzat regisztrál, és készülhet a pályázat a testület későbbi döntése alapján. 

Pályázati lehetőség lesz a közoktatási intézményeknél a nyílászárók cseréjére. Az iskola esetében nem lehet műanyag ablak, csak egyedileg gyártott kétszárnyas. Két éve keres megfelelő szakembereket, de nem talál, mert a nyílászáróknak a KÖH-nél regisztráltnak kell lennie.

A fűtőműre és a nyílászárók cseréjére pályázni kell.  

Gombár János és Bíró Zsolt felajánlja a segítségét a gyártók megtalálásában. 

Bíró Zsolt: Olyan információra bukkant, mely szerint tartós állami tulajdonú a község iskolája. 

Kerékpárútra lehet pályázni,  a támogatás mértéke 100%.

Megjelentek „zöld pályázatok”, melyekre az alapítvány pályázni kíván. 

Gombár János: A kerékpárút hozza a vendégeket. 

Faller János: Az elmúlt ülésen számot adott az ÁSZ vizsgálatról, az ellenőrzés eredményéről, a megfogalmazott javaslatokról. Intézkedési tervet kell elfogadnia a testületnek ezzel kapcsolatban. A Vízkár elhárítási terv már készül. A Helyi Építési Szabályzat módosíttatása ügyében a jegyző felvette a kapcsolatot a rendezési tervet készítő építészmérnökökkel, akik írásban adtak választ arra, hogy miért nem került elrendelésre az építési tilalom. Az érintett területre olyan súlyos tilalmak vonatkoznak, hogy a szakhatóságok az építési engedély kiadásához az építési tilalom elrendelése nélkül sem járulnak hozzá. 

Mindezek alapján az intézkedési terv azt tartalmazza, hogy a Vízkárelhárítási terv megrendelésre került, a Várhegyen pedig az építési tilalom nem kerül elrendelésre.
Több kérdés, hozzászólás nem volt, a testület 6 szavazattal 0 ellenében a következő határozatot hozta:

17/2011( II.28.) Kt. számú határozat

a lejárt határidejű határozatokról, a két ülés között történt fontosabb eseményekről

A képviselő-testület az Állami Számvevőszék által 2010.évben megtartott ellenőrzésével, az ellenőrzési jegyzőkönyvbe foglalt javaslatokkal kapcsolatban intézkedési tervet fogad el, amely tartalmazza a Vízkárelhárítási terv elkészíttetését 2011. évben, valamint azt, hogy a Várhegy felső, omlásveszélyes részén továbbra sem kerül építési tilalom elrendelésre.  A Várhegy területének nagy részét  a Helyi Építési Szabályzat beépítésre nem szánt területnek jelöli, amely komoly építési korlátozást jelent.  A Várhegy teljes területe csúszásveszélyes és régészeti területen helyezkedik el. A Várhegy beépítésre nem szánt területe az ökológiai hálózat, a NATURA2000 és a Nemzeti Park része, a fennsík ezen belül fokozottan védett természeti terület. A Várhegy nagy részét a szabályozási terv zöldterületi területfelhasználási egységbe, azon belül közpark övezetbe sorolja, (Z-1 övezet = a fennsík és Z-4 övezet = az északi, keleti és déli partfal területe). A fenti övezeti besorolás és a kijelölt védelmi övezetek következtében erősen korlátozottak az építési lehetőségek a Várhegy nagy részén, hiszen  

· Z-1 övezetben: 


A területen -annak legfeljebb 5%-os beépítésével- elhelyezhető építmények: 

· a régészeti, geológiai és természeti értékeket bemutató épületek, építmények, 

· a pihenést szolgáló kerti építmények (pihenőhely, pad, sétaút), 

· az övezeti funkciót kiegészítő hirdetőtáblák 

· a terület fenntartásához szükséges épületek.  

- Z-4 övezetben: semmilyen építmény nem helyezhető el, s e területekre nem érvényes az OTÉK 27. § (3) bekezdésének előírása.

2.) A képviselő-testület a lejárt határidejű határozatokról, a két ülés között történt fontosabb eseményekről szóló tájékoztatás tudomásul veszi.

Határidő: 1.pontra azonnal

Felelős: Faller János polgármester, Pest Éva körjegyző
Több napirend nem volt, a polgármester az ülést berekesztette.

Kmf.

Faller János
Pest Éva
polgármester
körjegyző
